b"\n_START_ARTICLE_\nBernstorffsgade\n_START_PARAGRAPH_\nBernstorffsgade er en gade i K\xc3\xb8benhavn, g\xc3\xa5ende fra Vesterbrogade til Kalvebod Brygge. Gaden er opkaldt efter politikeren og bondevennen Andreas Peter Bernstorff (1735-1797). Gaden pr\xc3\xa6ges st\xc3\xa6rkt af beliggenheden mellem K\xc3\xb8benhavns Hovedbaneg\xc3\xa5rd og Tivoli. Andre kendte bygninger ved gaden t\xc3\xa6ller Panoptikonbygningen ved krydset med Vesterbrogade og Centralpostbygningen p\xc3\xa5 hj\xc3\xb8rnet af Tietgensgade.\n_START_SECTION_\nHistorie\n_START_PARAGRAPH_\nBernstorffsgade og de parallelle Reventlowsgade og Colbj\xc3\xb8rnsensgade blev oprindeligt anlagt i 1881. De tre gader blev opkaldt efter Andreas Peter Bernstorff, Christian Ditlev Frederik Reventlow og Christian Colbj\xc3\xb8rnsen, der var tre af de drivende kr\xc3\xa6fter bag landboreformerne i 1780'erne._NEWLINE_Omr\xc3\xa5det l\xc3\xa5 tidligere udenfor K\xc3\xb8benhavns Vestervold i hvad der f\xc3\xb8rhen var kendt som Dronningens Enghave, s\xc3\xa5 den nye gade l\xc3\xa5 til at begynde med i noget n\xc3\xa6r \xc3\xa5ben land. Forlystelsesparken Tivoli var dog \xc3\xa5bnet i omr\xc3\xa5det op mod volden i 1843. P\xc3\xa5 den anden side var K\xc3\xb8benhavns f\xc3\xb8rste jernbanestation \xc3\xa5bnet i 1847, men den var blevet erstattet af en ny nord for Vesterbrogade i 1864. Skandinavisk Panoptikon, en blanding af et voksmuseum og et raritetskabinet blev \xc3\xa5bnet p\xc3\xa5 hj\xc3\xb8rnet af Vesterbrogade i 1885 af Vilhelm Pacht. Bygningen gik til i en brand 4. januar 1950. Cykelklubben Cyclisten etablerede en 350 m lang bane med tribuner og restaurant ved gaden i 1893. Den blev indviet 22. maj og blev benyttet til sekstimersl\xc3\xb8b for b\xc3\xa5de m\xc3\xa6nd og kvinder. Den fik selskab af K\xc3\xb8benhavns Godsbaneg\xc3\xa5rd i 1895-1901, der blev opf\xc3\xb8rt efter tegninger af DSB's hovedarkitekt Heinrich Wenck. I 1968-1969 opf\xc3\xb8rtes en ny godsbaneg\xc3\xa5rd efter tegninger af Ole Hagen._NEWLINE_Cykelbanen blev revet ned i 1904 for at give plads til den nye hovedbaneg\xc3\xa5rd, der \xc3\xa5bnede i 1911. I forbindelse med etableringen af baneg\xc3\xa5rden blev Bernstorffsgade flyttet fra sin oprindelige placering, der svarer til den nuv\xc3\xa6rende Baneg\xc3\xa5rdspladsen mellem Panoptikonbygningen og banegraven.\n_START_SECTION_\nBygninger\n_START_PARAGRAPH_\nOmr\xc3\xa5det mellem Vesterbrogade og Tietgensgade domineres i dag af K\xc3\xb8benhavns Hovedbaneg\xc3\xa5rd p\xc3\xa5 den ene side og Tivoli p\xc3\xa5 den anden. Hovedbaneg\xc3\xa5rden blev opf\xc3\xb8rt efter tegninger af Heinrich Wenck i historicistisk stil. Panoptikonbygningen blev erstattet af et nyt hovedkontor for Arbejdernes Landsbank i 1954. Den nye bygning arvede dog navnet fra den gamle._NEWLINE_Overfor Hovedbaneg\xc3\xa5rden ligger den ene af tre indgange til Tivoli. Ved siden af ligger luksushotellet Hotel Nimb sammen med Restaurant Nimb og en Hans Christian Andersen Bakery. Restauranten blev moderniseret af Ernst K\xc3\xbchn i 1925, 1930 og 1943-1946. I 2017 \xc3\xa5bnede Tivoli Hj\xc3\xb8rnet, der er tegnet af Pei Cobb Freed & Partners, p\xc3\xa5 hj\xc3\xb8rnet af Vesterbrogade. Det rummer hotelv\xc3\xa6relser, et madmarked, restauranter og butikker._NEWLINE_Centralpostbygningen p\xc3\xa5 den anden side af Tietgensgade blev opf\xc3\xb8rt samtidig med Hovedbaneg\xc3\xa5rden og har ogs\xc3\xa5 Wenck som arkitekt. Det blev siden udvidet med en stor postterminal efter tegninger af Holm & Grut fra 1966 og frem. Hele omr\xc3\xa5det blev solgt i 2016. Den gamle centralpostbygning vil blive omdannet til et h\xc3\xb8jklasset hotel, mens resten af omr\xc3\xa5det vil blive ryddet for at give plads til blandet byudvikling med kontorer, hotel og lejligheder. Projektet er tegnet af Lundgaard & Tranberg og omfatter flere h\xc3\xb8jhuse p\xc3\xa5 op til 120 m. Lundgaard & Tranberg har ogs\xc3\xa5 tegnet SEB Banks to bygninger p\xc3\xa5 hj\xc3\xb8rnet af Kalvebod Brygge._NEWLINE_Overfor Centralpostbygningen ligger det tidligere Vestre Elektricitetsv\xc3\xa6rk, der blev opf\xc3\xb8rt i 1896-1898 efter tegninger af Ludvig Fenger for K\xc3\xb8benhavns Belysningsv\xc3\xa6sen som et af de f\xc3\xb8rste elv\xc3\xa6rker i K\xc3\xb8benhavn. Den er nu blevet ombygget til fjernk\xc3\xb8lingscentral og kontorer for HOFOR, Stork\xc3\xb8benhavns st\xc3\xb8rste forsyningsselskab._NEWLINE_Bernstorffsgade 21 blev opf\xc3\xb8rt i 1916 efter tegninger Arthur Wittmaack. Den husede tidligere Indre Mission men benyttes nu af K\xc3\xb8benhavns Kommune. Nabobygningen i nr. 23 blev tegnet af Albert Oppenheim. Den n\xc3\xa6ste bygning, med facade mod Polititorvet (Polititorvet 14), blev opf\xc3\xb8rt i 1914 efter tegninger af Knud Arne Petersen for Arbejdsgivernes Ulykkesforsikring men huser nu Rigspolitiet. P\xc3\xa5 det modsatte hj\xc3\xb8rne af Polititorvet ligger Falcks hovedkontor.\n_START_SECTION_\nTrafik\n_START_PARAGRAPH_\nGaden er en hovedgade, der er pr\xc3\xa6get af t\xc3\xa6t trafik, dels i forbindelse med Hovedbaneg\xc3\xa5rden og dels i forbindelse med flere overordnede gadeforl\xc3\xb8b. Desuden ligger der en busterminal langs med Hovedbaneg\xc3\xa5rden, der betjenes af en r\xc3\xa6kke buslinjer. Busterminalen er anlagt i siden af gaden, s\xc3\xa5 busser der kommer fra syd m\xc3\xa5 krydse over gaden for at komme ind i terminalen og tilsvarende igen, n\xc3\xa5r de skal ud."